2011-ம் ஆண்டு, இந்தத் திட்டம் புதுப்பிக்கப்பட்டு, விதிமுறைகள் வெளியிடப்பட்டன. தமிழக அரசு, கடந்த 2013-ம் ஆண்டு தற்போது வெளியிடப்பட்டிருக்கும் திட்டத்தைப் போன்ற ஒரு திட்டத்தை வெளியிட முயன்றது. அப்போது மீனவ அமைப்புகளும், சுற்றுச்சூழல் அமைப்புகளும் தேசிய பசுமைத் தீர்ப்பாயத்தை அணுகின. தேசிய பசுமைத் தீர்ப்பாயம், தமிழக அரசுக்கு முறையான மேலாண்மைத் திட்டத்தை வெளியிடுமாறு ஆணையிட்டது. 2013 முதல் 2018-ம் ஆண்டுவரை, பழைய மேலாண்மை திட்டம் நடைமுறையில் உள்ளது. 2017-ம் ஆண்டில் தேசிய பசுமைத் தீர்ப்பாயம் வெளியிட்ட ஒரு தீர்ப்பில், மாநில அரசுகள் அனைத்தும் 2018 ஜூலை மாதம் முடிவதற்குள், ‘கடற்கரை மண்டல மேலாண்மை திட்டத்தை’ முடித்து வெளியிட வேண்டும் என ஆணையிட்டது. தமிழக அரசு கடந்த பிப்ரவரி மாதம் இந்தத் திட்டத்தை வெளியிட்டு, ஏப்ரல் மாத இறுதியில் பொதுமக்களிடம் கருத்து கேட்பதாக அறிவித்துள்ளது. இந்த மேலாண்மை திட்டம் மத்திய அரசு வெளியிட்டிருக்கும் விதிமுறைகளை மீறியுள்ளதாக மீனவ அமைப்புகள் எதிர்த்து வருகின்றன. '1:25,000 என்ற அளவில் வரைபடங்கள் முழுமையாக தீர்மானிக்கப்பட்டு அதற்கான திட்டம் உருவாக்கப்பட வேண்டும்’ என்கிறது மத்திய அரசின் விதி. ஆனால், தமிழக அரசு வெளியிட்டிருக்கும் 1:25,000 அளவிலான வரைபடத்தில் மீனவர்களுக்கான ‘அபாயக்கோடு’ பற்றி குறிப்பிடப்படவில்லை.